બેંગ્લોર, પુણે, મુંબઈ, દિલ્હી જેવા શહેરોમાં તો છેલ્લા કેટલાંયે સમયથી સ્ટાર્ટઅપ કલ્ચરનું ખાસ્સું પ્રમાણ જોવા મળે છે. જ્યારે કે ગુજરાતની વાત કરીએ તો, અહીં પણ હવે સ્ટાર્ટઅપ કલ્ચર વેગ પકડી રહ્યું છે. વધુ ને વધુ યુવાનો પોતાના વિચારોને વાસ્તવિક સ્વરૂપ આપી રહ્યાં છે. તેવામાં ગુજરાત ટેકનોલોજીકલ યુનીવર્સીટી (GTU) કોલેજના વિદ્યાર્થીઓ પોતાના સ્વપ્નોને સાકાર કરી શકે તે માટે સ્ટાર્ટઅપ નીતિ ઘડી છે. એન્જીનિયરીંગ કોલેજીસના વિદ્યાર્થીઓ પોતાના અભ્યાસલક્ષી પ્રોજેક્ટ્સની સ્ટાર્ટઅપમાં રૂપાંતર કરી શકે તે હેતુથી GTU ખાસ કામગીરી બજાવે છે. અને તેમાં પણ ખુશીની વાત એ છે કે GTUની સ્ટાર્ટઅપ નીતિને રાષ્ટ્રીય સ્તરે અમલમાં મૂકવામાં આવશે. અને આ જાહેરાત ખુદ ઑલ ઈન્ડિયા કાઉન્સલ ફોર ટેકનિકલ એજ્યુકેશન (AICTE)ના અધ્યક્ષ પ્રો.અનિલ સહસ્રબુદ્ધેએ કરી છે.